Document ID: 32009D0474

RÅDETS AFGØRELSE
af 9. juni 2009
om udnævnelse af en dommer ved Retten for EU-Personalesager
(2009/474/EF, Euratom)
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 225 A,
under henvisning til traktaten om oprettelse af Det Europæiske Atomenergifællesskab, særlig artikel 140 B, og
ud fra følgende betragtninger:
(1)
Retten for EU-Personalesager, i det følgende benævnt »EU-Personaleretten«, blev oprettet ved Rådets afgørelse 2004/752/EF, Euratom (1). Nævnte afgørelse tilføjer med henblik herpå et bilag til protokollen vedrørende statutten for Domstolen (i det følgende benævnt »bilag I til statutten for Domstolen«).
(2)
Rådet har ved sin afgørelse 2005/150/EF, Euratom (2) fastsat betingelserne og de nærmere bestemmelser vedrørende indgivelse og behandling af ansøgningerne med henblik på udnævnelse af dommerne ved EU-Personaleretten, som fastsat i artikel 3, stk. 2, i bilag I til statutten for Domstolen.
(3)
Rådet har ved sin afgørelse 2005/49/EF, Euratom (3) fastsat forretningsordenen for det udvalg, som er nedsat i henhold til artikel 3, stk. 3, i bilag I til statutten for Domstolen (i det følgende benævnt »udvalget«).
(4)
Efter at en af dommerne ved EU-Personaleretten er trådt tilbage, blev en offentlig indkaldelse af ansøgninger med henblik på udnævnelse af en dommer ved EU-Personaleretten for perioden fra den 1. september 2009 til den 31. august 2015 offentliggjort den 6. marts 2009 (4).
(5)
Udvalget holdt møde den 26. marts, den 7. maj samt den 25. og 26. maj 2009. Som afslutning på sit arbejde udarbejdede det den udtalelse og den liste, der er omhandlet i artikel 3, stk. 4, i bilag I til statutten for Domstolen.
(6)
I henhold til EF-traktatens artikel 225 A, stk. 4, og Euratomtraktatens artikel 140 B, stk. 4, udnævnes dommerne ved EU-Personaleretten af Rådet.
(7)
Retten skal således udnævne en af de personer, der er opført på listen i artikel 3, stk. 4, i bilag I til statutten for Domstolen, til dommer og samtidig påse, at retten får en afbalanceret sammensætning på så bredt et geografisk grundlag som muligt blandt medlemsstaternes statsborgere og for så vidt angår de repræsenterede nationale retssystemer, jf. artikel 3, stk. 1, i bilag I til statutten for Domstolen -
TRUFFET FØLGENDE AFGØRELSE:
Artikel 1
Maria Isabel ROFES i PUJOL udnævnes til dommer ved Retten for EU-personalesager for en periode på seks år fra den 1. september 2009 til den 31. august 2015.
Artikel 2
Denne afgørelse træder i kraft dagen efter offentliggørelsen i Den Europæiske Unions Tidende.
Artikel 3
Denne afgørelse offentliggøres i Den Europæiske Unions Tidende.
Udfærdiget i Luxembourg, den 9. juni 2009.

Labels: 15